
പാഠം അവതരിപ്പിക്കൽ
തുടക്കം
ചിലപ്പോൾ ആളുകൾ പ്രയാസമുള്ള ചോദ്യങ്ങൾ ചോദിക്കും; എങ്ങനെ ഉത്തരം പറയണമെന്ന് നമുക്ക് അറിയാത്ത ചോദ്യങ്ങൾ. ചിലപ്പോൾ ഉത്തരം നമുക്കറിയാം, പക്ഷേ അത് പറയാൻ നാം ആഗ്രഹിക്കുന്നില്ല. ഉദാഹരണത്തിന്, കുട്ടികൾ സ്കൂളിൽനിന്ന് വൈകി വീട്ടിലെത്തിയാൽ എവിടെയായിരുന്നുവെന്ന് അമ്മ ചോദിച്ചേക്കാം. ചിലപ്പോൾ അവർക്ക് അമ്മയോടു പറയാൻ ആഗ്രഹമുണ്ടാകില്ല.
പാഠത്തിലെ പ്രധാന ആശയങ്ങൾ
1.	ആളുകൾ യേശുവിനോട് ധാരാളം ചോദ്യങ്ങൾ ചോദിച്ചു. ചിലപ്പോൾ അവർ അവനെ വിഷമിപ്പിക്കാൻ മാത്രമാണ് ചോദ്യം ചോദിച്ചത്. മതനേതാക്കൾ എപ്പോഴും അവനെ കുടുക്കാനുള്ള വഴികൾ അന്വേഷിച്ചുകൊണ്ടിരുന്നു. എന്നാൽ അത് ഒരിക്കലും ഫലിച്ചില്ല. അവരിൽ പലരും നല്ല നേതാക്കളല്ലെന്ന് യേശു എല്ലാവർക്കും കാണിച്ചുകൊടുത്തു; അതിനാൽ അവർ അവനോടു കോപിച്ചു.
2.	മതനിയമങ്ങൾ വളരെ നന്നായി അറിയാവുന്ന ഒരു മനുഷ്യൻ നിത്യജീവൻ എങ്ങനെ പ്രാപിക്കാമെന്ന് യേശുവിനോടു ചോദിച്ചു. തീർച്ചയായും അവനെപ്പോലെ പഠിപ്പുള്ള ഒരാൾക്ക് തിരുവെഴുത്തിൽ നല്കിയിരിക്കുന്ന ഉത്തരം — കർത്താവിനെ സ്നേഹിക്കുക, അയൽക്കാരനെ സ്നേഹിക്കുക — ഇതിനകം അറിയാമായിരുന്നു. യേശുവിനെ കുടുക്കാൻ അവൻ ആഗ്രഹിച്ച പ്രയാസമുള്ള ചോദ്യം ഇതായിരുന്നു: എന്റെ അയൽക്കാരൻ ആര്? (ലൂക്കൊ 10:25-29).
3.	യേശു അവനോട് ഒരു കഥ പറഞ്ഞു; അത് അവന്റെ അയൽക്കാരൻ ആരാണെന്നു മാത്രമല്ല, അവനെ എങ്ങനെ സ്നേഹിക്കണമെന്നും കാണിച്ചുകൊടുത്തു. ഇത് ഒരു യഥാർത്ഥ കഥയായിരിക്കാം. 10:30-35 ലെ കഥ സ്വന്തം വാക്കുകളിൽ പറയുക. പുരോഹിതനും ലേവ്യനും മൃതശരീരം തൊടാൻ അനുവാദമില്ലാത്ത മതപരമായ ഉദ്യോഗസ്ഥരായിരുന്നു. മുറിവേറ്റ മനുഷ്യൻ യഥാർത്ഥത്തിൽ മരിച്ചിരുന്നെങ്കിൽ, അവനെ തൊടുന്നത് അവരെ അശുദ്ധരാക്കുകയും അങ്ങനെ കുറച്ചുകാലത്തേക്ക് അവരുടെ മതപരമായ കടമകൾ നിർവഹിക്കാൻ കഴിയാതാക്കുകയും ചെയ്യുമായിരുന്നു. ഒരു സഹായപ്രവൃത്തി ഔപചാരിക മതകടമകളെക്കാൾ പ്രധാനമാണെന്നാണ് യേശു പറഞ്ഞത്.
4.	പരിക്കേറ്റ മനുഷ്യനെ സഹായിക്കാൻ നിന്ന ശമര്യക്കാരൻ യഹൂദർ വെറുക്കുകയും നിന്ദിക്കുകയും ചെയ്ത ഒരു വർഗ്ഗത്തിൽപ്പെട്ടവനായിരുന്നുവെന്നു വിശദീകരിക്കുക. ചിത്രം 22 കാണിക്കുക. ശമര്യക്കാരൻ തന്റെ സഹായത്തിൽ ഉദാരനായിരുന്നുവെന്നു ശ്രദ്ധിക്കുക. അവൻ കുറച്ചു പ്രഥമശുശ്രൂഷ മാത്രം കൊടുത്തില്ല. അവൻ മുറിവുകൾ ശ്രദ്ധയോടെ കഴുകി ചികിത്സിച്ചു. പിന്നെ ആ മനുഷ്യനെ പരിപാലിക്കാൻ കഴിയുന്ന ഒരു സ്ഥലത്തു കൊണ്ടുപോയി അവന്റെ താമസത്തിനു പണം കൊടുത്തു. ആ മനുഷ്യന്റെ അവസ്ഥ എന്താണെന്നും കൂടുതൽ പണം കൊടുക്കാനുണ്ടെങ്കിൽ അതും നോക്കാൻ മടങ്ങിവരുമെന്ന് അവൻ വാഗ്ദാനം പോലും ചെയ്തു. ഒരു സുഹൃത്തിൽനിന്നോ ബന്ധുവിൽനിന്നോ പ്രതീക്ഷിക്കാവുന്നത്ര സമയവും പണവും കരുതലും ശമര്യക്കാരൻ കൊടുത്തു; അതും സാധാരണഗതിയിൽ തന്റെ ശത്രുവായ ഒരാൾക്ക്!
5.	അപ്പോൾ യേശു നിയമപണ്ഡിതനോടു ചോദിച്ചു, “ഈ മനുഷ്യന്റെ അയൽക്കാരനായി പെരുമാറിയത് ആര്?” ഉത്തരം അവന് അറിയാമായിരുന്നു, സന്ദേശം അവൻ മനസ്സിലാക്കുകയും ചെയ്തു; എന്നിട്ടും “ശമര്യക്കാരൻ” എന്ന വാക്ക് പറയാൻ അവനു മനസ്സുവന്നില്ല (10:36-37)! ആവശ്യത്തിലിരിക്കുന്ന ഏതൊരാളോടും നാം സ്നേഹവും കരുതലും കാണിക്കണമെന്ന് യേശു പ്രതീക്ഷിക്കുന്നു. അവൻ ചെയ്തത് അതാണ് (റോമ 5:8).
കഥയോടുള്ള നമ്മുടെ പ്രതികരണം
അഭിനയിക്കാൻ വളരെ നല്ല കഥയാണിത്. യേശു പറഞ്ഞതുപോലെയോ ആധുനിക കാലത്തേക്കു മാറ്റിയോ ഇത് അഭിനയിക്കാം. പുരോഹിതനും ലേവ്യനും പകരം സാധാരണഗതിയിൽ സഹായിക്കുമെന്ന് പ്രതീക്ഷിക്കപ്പെടുന്ന ആളുകളെ വയ്ക്കണം. ശമര്യക്കാരൻ ഗോത്രവിദ്വേഷമോ വംശീയ മുൻവിധിയോ ഉള്ള ഒരാളായിരിക്കണം.
മനഃപാഠ വാക്യം ഹൃദിസ്ഥമാക്കൽ

